ചിത്രരചനയില് സജന സാല്ബന് ഇന്ത്യ ബുക്ക് ഓഫ് റിക്കാര്ഡ് അലനല്ലൂര്: ചിത്രരചനയില് വ്യത്യസ്തമായ പ്രകടനവുമായി സജന സാല്ബന് ഇന്ത്യന് ബുക്ക് ഓഫ് അവാര്ഡ് കരസ്ഥമാക്കി. സിനിമാ നടന് വിജയ് യ്യുടെ ചിത്രം തല കീഴായി വരച്ചാണ് സജന അവാര്ഡ് നേടിയത്. വിജയ് സജനയുടെ ഇഷ്ടതാരം കൂടിയാണ്. 142 സെന്റിമീറ്റര് നീളത്തിലും 82 സെന്റിമീറ്റര് വീതിയിലും പേപ്പര് ഒട്ടിച്ച് ക്യാന്വാസ് തയ്യാറാക്കിയാണ് സജന തല കീഴായി വിജയ് യുടെ ചിത്രം വരച്ചത്. ലോക്ക് ഡൗണ് കാലത്തെ വിരസത അകറ്റാനാണ് സജന ചിത്രം വരച്ചു തുടങ്ങിയത്. ഇത് കുടുംബാംഗങ്ങളുടെയും സുഹൃത്തുക്കളുടെയും ഒക്കെ മുഖ ചിത്രങ്ങള് വരക്കുന്നതിലേക്കെത്തി. തുടര്ന്ന് സജന ധാരാളം ചിത്രങ്ങള് വരക്കാന് തുടങ്ങി. അങ്ങനെയാണ് ഇന്ത്യന് ബുക്ക് ഓഫ് റെക്കോഡിനായി ചിത്രം വരയ്ക്കാന് തീരുമാനിച്ചത്. വിജയ് അഭിനയിച്ച മാസ്റ്റര് സിനിമയിലെ പാട്ടുകള് കേട്ടുകൊണ്ട് ഒരു മണിക്കൂര് കൊണ്ടാണ് ചിത്രം വരച്ചത്. അലനല്ലൂര് കൂമഞ്ചിറയിലെ കടയാപറന്പില് സാല്ബന്റെയും ജൂഡിയുടെയും മകളാണ്. ഷൈജുവാണ് ഏക സഹോദരന്. വല്യപ്പച്ചന് കുഞ്ഞപ്പനാണ് ചിത്രരചനക്ക് പ്രചോദനം നല്കിയത്. അലനല്ലൂര് കഐഎല്പി സ്കൂളില് പ്രാഥമിക വിദ്യാഭ്യാസം നേടി. പിന്നീട് ഗവണ്മെന്റ് വൊക്കേഷണല് ഹയര് സെക്കന്ററി സ്കൂളില് പ്ലസ്ടു വരെയുള്ള വിദ്യാഭ്യാസം നേടി. മണ്ണാര്ക്കാട് എംഇഎസ് കല്ലടി കോളജില് അവസാന വര്ഷ ബിഎസ്സി ബോട്ടണി വിദ്യാര്ത്ഥിയാണ്. അലനല്ലൂര് സെന്റ് ജോസഫ് ഇടവാംഗമായ സജന സാല്ബന് കെസിവൈഎം സജീവ പ്രവര്ത്തക കൂടിയാണ്.